## Pravilnik o izmjenama i dopunama Pravilnika o vremenskim slotovima i usuglašavanju redova letenja na zračnim lukama

### NN 84/2010 (7.7.2010.), Pravilnik o izmjenama i dopunama Pravilnika o vremenskim slotovima i usuglašavanju redova letenja na zračnim lukama

MINISTARSTVO MORA, PROMETA  I INFRASTRUKTURE

2397

Na temelju članka 142. točka 8. Zakona o zračnom prometu (»Narodne novine«, broj 69/09) ministar mora, prometa i infrastrukture, donosi

PRAVILNIK

O IZMJENAMA I DOPUNAMA PRAVILNIKA O VREMENSKIM SLOTOVIMA I USUGLAŠAVANJU REDOVA LETENJA NA ZRAČNIM LUKAMA

Članak 1.

U Pravilniku o vremenskim slotovima i usuglašavanju redova letenja na zračnim lukama (»Narodne novine«, broj 110/09), u članku 1. stavku 2., članku 3. stavku 3., članku 4. točki (c) i članku 12. stavku 2., broj »IV« zamjenjuje se brojem »V«.

Članak 2.

U članku 12. stavku 1. na kraju točke četvrte briše se točka i stavlja se zarez.

Iza točke četvrte dodaje se nova točka koja glasi:

5) Uredbom (EZ-a) br. 545/2009 Europskoga Parlamenta i Vijeća od 18. lipnja 2009. o izmjenama i dopunama Uredbe (EEZ-a) br. 95/93 o zajedničkim pravilima o dodjeli slotova u zračnim lukama Zajednice.

Članak 3.

Iza Dodatka IV dodaje se Dodatak V koji glasi:

»DODATAK V

UREDBA (EZ-a) br. 545/2009 EUROPSKOGA PARLAMENTA I VIJEĆA
od 18. lipnja 2009.
o izmjenama i dopunama Uredbe (EEZ-a) br. 95/93 o zajedničkim pravilima o dodjeli slotova u zračnim lukama Zajednice

EUROPSKI PARLAMENT I VIJEĆE EUROPSKE UNIJE,

uzimajući u obzir Ugovor o osnivanju Europske zajednice, a posebno njegov članak 80. stavak 2.,

uzimajući u obzir prijedlog Komisije,

uzimajući u obzir mišljenje Europskoga gospodarskoga i socijalnoga odbora[[1]](#footnote-29081-1),

nakon savjetovanja s Odborom regija,

djelujući u skladu s postupkom predviđenim u članku 251. Ugovora[[2]](#footnote-29081-2),

budući da:

(1) Svjetska gospodarska i financijska kriza ozbiljno utječe na djelatnosti zračnih prijevoznika. U zimskom razdoblju voznoga reda letenja 2008./2009. prouzročila je značajno smanjenje zračnoga prometa. Navedena gospodarska kriza također će utjecati na ljetno razdoblje voznoga reda letenja 2009. godine.

(2) Kako bi se osiguralo da zračni prijevoznici zbog nekorištenja slotova dodijeljenih za ljetno razdoblje voznoga reda letenja 2009. godine ne izgube svoje pravo na te slotove, potrebno je jasno i nedvosmisleno specificirati da gospodarska kriza utječe na navedeno razdoblje voznoga reda letenja.

(3) Komisija mora nastaviti analizirati utjecaj gospodarske krize na sektor zračnoga prijevoza. Ako se gospodarska situacija nastavi pogoršavati prije zimskoga razdoblja voznoga reda letenja 2009./2010., Komisija može predložiti da se režim iz ove Uredbe produži na zimsko razdoblje voznoga reda letenja 2010./2011. Prije iznošenja takvog prijedloga potrebno je izraditi cjelovitu ocjenu utjecaja, u sklopu koje bi se analizirale njegove moguće posljedice na konkurenciju i potrošače, a prijedlog bi bio iznesen samo kao sastavni dio prijedloga opće revizije Uredbe Vijeća (EEZ-a) br. 95/93 od 18. siječnja 1993. o zajedničkim pravilima o dodjeli slotova u zračnim lukama Zajednice[[3]](#footnote-29081-3), kako bi se otklonile sadašnje neučinkovitosti kod dodjele slotova i osiguralo optimalno korištenje ograničenih kapaciteta u preopterećenim zračnim lukama.

(4) Stoga je Uredbu (EEZ-a) br. 95/93 potrebno hitno na odgovarajući način izmijeniti i dopuniti. Ova izmjena i dopuna ni na koji način ne utječe na ovlasti Komisije u pogledu primjene članaka 81. i 82. Ugovora,

DONIJELI SU OVU UREDBU:

Članak 1.

Uredba (EEZ-a) br. 95/93 mijenja se i glasi:

1. Članak 10.a zamjenjuje se i glasi:

»Članak 10.a

U smislu članka 10. stavka 2. koordinatori prihvaćaju da zračni prijevoznici imaju pravo na serije slotova za ljetno razdoblje voznoga reda letenja 2010. koje su im bile dodijeljene na početku ljetnoga razdoblja voznoga reda letenja 2009. u skladu s ovom Uredbom.»;

2. Članak 10.b se briše.

Članak 2.

Ova Uredba stupa na snagu prvoga dana nakon dana objave u Službenom listu Europske unije.

Ova Uredba u cijelosti obvezuje i neposredno se primjenjuje u svim državama članicama.

Sastavljeno u Bruxellesu 18. lipnja 2009.

Za Europski parlament

Predsjednik

H.-G. Pöttering

Za Vijeće

Predsjednik

Š. Füle

Članak 4.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/10-05/28
Urbroj: 530-09-10-2
Zagreb, 21. lipnja 2010.

Ministar
mora, prometa i infrastrukture
Božidar Kalmeta, v. r.

[[1](#footnote-29081-1-backlink)] Mišljenje od 24. ožujka 2009. (još neobjavljeno u Službenom listu)

[[2](#footnote-29081-2-backlink)] Mišljenje Europskoga parlamenta od 7. svibnja 2009. (još neobjavljeno u Službenom listu) i Odluka Vijeća od 8. lipnja 2009.

[[3](#footnote-29081-3-backlink)] SL L 14, 22. 1. 1993., str. 1.

Pravilnik, NN 84/2010-2397